पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। बारिश के कारण बीआरटीएस कॉरिडोर पर घुटनों तक जमा पानी ने लोगों को बुरी तरह परेशान कर दिया। पानी निकासी के फेल सिस्टम से गुस्साए महापौर ने रविवार को आईडीए अफसरों को आड़े हाथों लिया। रोड के लेवल पर भी सवाल खड़े किए। बोले कि सारा काम तुमने (आईडीए) ही किया है। इसे सुधारना भी तुम्हीं को पड़ेगा। इसलिए सिस्टम में कहां-कहां गड़बड़ी है, तत्काल जांचना शुरू कर दो। अगली बार इस तरह की परेशानी नहीं दिखना चाहिए।
महापौर कृष्णमुरारी मोघे जब गुस्सा हो रहे थे, तब भी आईडीए के इंजीनियर सुनील चुघ, आरसी वर्मा, सीपी मूंदड़ा के साथ कंस्ट्रक्शन कंपनी नीरज प्रतिभा के प्रतिनिधि राजेंद्रसिंह चौहान सिस्टम को बेहतर बताने पर अड़े थे। किसी ने कहा प्लास्टिक की कुछ पन्नियां अटकने के कारण पानी रफ्तार से बाहर नहीं हो पाया तो कुछ बोले जहां होल कम हैं, उन्हें चौड़ा कर देंगे तो परेशानी नहीं होगी। अफसरों ने एलआईजी तिराहे के आगे एक हिस्से में सीवरेज और स्टॉर्म वॉटर लाइन के अधूरे काम के कारण परेशानी होने की बात कही। मोघे ने कहा जो उपाय करना हो करो, लेकिन आगे से पानी जमा नहीं होना चाहिए। जरूरत पडऩे पर नगर निगम का अमला भी उपलब्ध करवा दिया जाएगा।
उन्होंने कहा कि कॉरिडोर के साथ सीवरेज और स्टॉर्म वॉटर लाइन डालने का काम आईडीए ने किया है तो इसे दुरुस्त भी उसी को करना पड़ेगा। इसलिए कोई भी अफसर यह कहकर पल्ला झाडऩे की कोशिश न करें कि बीआरटीएस निगम को सौंप दिया है। मोघे ने अपर आयुक्त सुरेंद्र कथूरिया व कार्यपालन यंत्री महेश शर्मा को अलग से जल निकासी के सिस्टम को जांचने की जिम्मेदारी सौंपी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn